Document ID: 32006D0432

KOMISIJAS LĒMUMS
(2006. gada 23. jūnijs),
ar ko nosaka Kopienas finansiālo atbalstu to izdevumu segšanai, kuri radušies sakarā ar ārkārtas pasākumiem, izskaužot klasisko cūku mēri Vācijā 2001. gadā
(izziņots ar dokumenta numuru K(2006) 2407)
(Autentisks ir tikai teksts vācu valodā)
(2006/432/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), jo īpaši tā 3. panta 3. punktu,
tā kā:
(1)
Vācijā 2001. gadā tika konstatēti klasiskā cūku mēra uzliesmojumi. Šī slimība nopietni apdraud Kopienas mājlopus.
(2)
Lai novērstu slimības izplatīšanos un palīdzētu to izskaust iespējami ātri, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies sakarā ar ārkārtas pasākumiem šīs slimības apkarošanai.
(3)
Saskaņā ar Komisijas 2003. gada 3. jūlija Lēmumu 2003/492/EK par Kopienas finansiālo atbalstu klasiskā cūku mēra izskaušanai Vācijā 2001. gadā (2), Kopiena piešķīra finansiālu atbalstu Vācijai, lai palīdzētu segt izdevumus, kas radušies sakarā ar klasiskā cūku mēra apkarošanas ārkārtas pasākumiem, kuri īstenoti 2001. gadā.
(4)
Saskaņā ar minēto lēmumu piešķirtā finansiālā atbalsta pirmās iemaksas apmērs ir 440 000 EUR.
(5)
Saskaņā ar minēto lēmumu Kopienas finansiālā atbalsta atlikumu nosaka, pamatojoties uz Vācijas pieprasījumu, uz dokumentāciju, ar kuru pamatoti pieprasījumā norādītie skaitļi, un uz to pārbaužu rezultātiem, kuras Komisija veikusi uz vietas. Vācijas iesniegtajā pieprasījumā norādītais pamata izdevumu apjoms bija 3 256 879,80 DEM jeb 1 665 216,19 EUR un nokavētie maksājumi bija 16 978,40 DEM jeb 8 680,92 EUR, par ko Kopienas finansiālais atbalsts var būt ne vairāk kā 50 % no attaisnotajiem izdevumiem.
(6)
Ņemot vērā iepriekš minētos apsvērumus, tagad jānosaka Kopienas finansiālā atbalsta kopējā summa, kas paredzēta to izdevumu segšanai, kuri radušies, izskaužot klasisko cūku mēri Vācijā 2001. gadā.
(7)
Komisijas veikto pārbaužu rezultāti par Kopienas veterināro noteikumu ievērošanu un par vajadzīgo nosacījumu izpildi attiecībā uz Kopienas finansiālā atbalsta piešķiršanu rāda, ka nevar atzīt visus deklarētos izdevumus par attaisnotiem.
(8)
Komisijas piezīmes un attaisnoto izdevumu aprēķina metodi vēstulē darīja zināmu Vācijai.
(9)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU
1. pants
Kopienas finansiālā atbalsta kopējā summa to izdevumu segšanai, kas saistīti ar klasiskā cūku mēra izskaušanu Vācijā 2001. gadā, atbilstīgi Lēmumam 2003/492/EK ir noteikta pamata izdevumiem 827 037,06 EUR un nokavētiem maksājumiem -4 340,46 EUR apmērā.
Tā kā ar Lēmumu 2003/492/EK jau ir piešķirta pirmā iemaksa 440 000 EUR, Kopienas finansiālā atbalsta atlikums tiek noteikts 391 377,52 EUR apmērā.
2. pants
Šis lēmums ir adresēts Vācijas Federatīvajai Republikai.
Briselē, 2006. gada 23. jūnijā

Labels: 20
0
6
18
15